贈齊軒仲素老
作者：王庭珪
朝代：宋

paragraphs: 秀嶺明東城，飛翠横空斷。
烟霞互滅没，爽氣浮清旦。
旁連仙人居，樓殿出天半。
金龍蟠繡柱，銀榜開琳館。
齊軒面青葱，下瞰綠篠岸。
我嘗醉其上，謳吟雜悲歎。
一時賢士夫，車馬共遊款。
當年二學士，落筆瀉銀漢。
曾賦齊軒詩，字字星斗爛。
事逐雲雨空，鬼錄尚可按。
重來兵火餘，觸目自悽惋。
唯有軒前山，秀色還舊觀。
曉猿驚未已，歸袂何必挽。
胡爲走塵埃，廢此奇一段。
山靈亦可畏，移文定嘲玩。